ཐང་ག

ཐང་ག  Thangka  唐卡

བོད་ཀྱི་ལོ་རྒྱུས་ཁག་ལས། རྒྱལ་བོ་སྲོང་བཙན་གྱི་དུས་སུ་རྒྱ་བཟའ་བོད་དུ་སྤྱན་འདྲེན་པ་དང་ལྷན་དུ་ཇོ་བོ་ཤཱཀྱ་མུ་ནེ་དང་བཟོ་སྣ་བཅོ་བརྒྱད་སོགས་བོད་དུ་དྲངས། ཕན་ཚུན་སློབ་མ་དང་བཟོ་རྩལ་པ་མངགས་པར་གསུངས། ཁྲི་སྲོང་ལྡེ་བཙན་གྱིས་བསམ་ཡས་བཞེངས་སྐབས་དར་ཐང་ཆེན་མོ་གསུམ་བཞེངས་པ་ལས་བོད་ལ་རྒྱལ་བོ་ཁྲི་སྲོང་ལྡེ་བཙན་གོང་དུ་ཐང་ག་བཞེངས་སྲོལ་དར་བ་ཤིན་ཏུ་གསལ། བོད་ཀྱི་ཐང་གའི་བྲིས་ལུགས་ལ་སྨན་ཐང་ལུགས་དང་ཀརྨ་སྒར་ལུགས། བལ་བོའི་ལུགས། བྱིའུ་སྒང་ལུགས། མཁྱེན་བརྩེ་ལུགས་བཅས་ལྔ་ཡོད་པ་དང་། ཐང་ག་ལ་རིགས་དགར་ན་སྐྱ་ཐང་དང་། ཚོན་རྫོགས། ཐང་ནག མཚལ་ཐང་། གསེར་ཐང་། གོས་སྐུ། གོས་སྐུ་འབུར་མ། འཚེམ་ཐང་། འཐག་ཐང་། མུ་ཏིག་གི་ཐང་ཀ ཕྱིས་སུ་དར་བའི་ཆུ་རིས་མ། ཕྱི་གླིང་ལུགས་ཀྱི་འབུར་ཚུགས་ཅན་སོགས་ཡོད་པ་རེད།

ངོ་སྤྲོད་
ཐང་ག་དངོས་བཤད་པའི་ཐོག་མར། ཐ་སྙད་དེ་ཇི་ལྟར་བྱུང་བ་དང་། དུས་ནམ་དང་ཚུལ་ཇི་ལྟ་བུས་བོད་དུ་ཐང་ག་བཟོ་སྲོལ་དར་བར་རགས་ཙམ་དཔྱད་པར་བྱ་བ་ལ། ལོ་རྒྱུས་སྨྲ་བ་འགའ་ཞིག་གིས། ཐ་སྙད་དེ་རྒྱ་ནག་གི་སྐད་ཀྱི་སྒྲ་ཐད་འགྱུར་ཡིན་ལ། དེའི་སྲོལ་ཡང་རྒྱ་ནག་ནས་བྱུང་བར་བཤད་མོད། ཁོ་བོས་དེ་སྔོན་ཡིད་རྟེན་དུ་རུང་བའི་ལོ་རྒྱུས་ཁུངས་བཙན་མ་མཐོང་བས་འདི་ནི་འདི་འོ་ཞེས་སྨྲ་བའི་སྤོབས་པ་ཞུམ་མོད། འོན་ཀྱང་དེ་ལ་བསམ་དགོས་པ་ཞིག་ཀྱང་སྣང་སྟེ། བོད་ཀྱི་ལོ་རྒྱུས་ཆེན་མོ་ཁག་ལས། རྒྱལ་པོ་སྲོང་བཙན་ཀྱི་དུས། བློན་པོ་མགར་གྱིས་རྒྱ་བཟའ་ཀོང་ཇོ་བོད་དུ་སྤྱན་འདྲེན་པ་དང་ལྷན་དུ། ཇོ་བོ་ཤཱཀྱ་མུ་ནེ་དང་བཟོ་སྣ་བཅོ་བརྒྱད་ཀྱི་དཔེ། སྨན་དཔྱད་ཆེན་མོ་དང་། རྩིས་ཀྱི་པོར་ཐང་བརྒྱད་ཅུ་རྣམས་ཀྱང་བོད་དུ་དྲངས། ཕན་ཚུན་སློབ་མ་དང་བཟོ་རྩལ་པ་མངགས་སོ་ཞེས་བྱུང་བ་དང་། ཁྲི་སྲོང་ལྡེ་བཙན་གྱིས་བསམ་ཡས་བཞེངས་སྐབས་དར་ཐང་ཆེན་མོ་གསུམ་བཞེངས་ཚུལ་བཤད་ལ། དེ་ལ་ལོ་རྒྱུས་འགའ་ཞིག་ཏུ་སི་ཐང་ཞེས་ཀྱང་པྲི་སྣང་མོད་སྒྲ་འགྱུར་ལ་སི་ཐང་དང་། དོན་འགྱུར་ལ་དར་ཐང་ཞེས་བརྗོད་པ་ཡིན་ནམ་སྙམ་དུ་དཔྱད་དོ། ། གང་ལྟར་ཡང་རྒྱལ་པོ་ཁྲི་སྲོང་ལྡེ་བཙན་གོང་དུ་བོད་ལ་ཐང་ག་བཞེངས་སྲོལ་དར་བ་ཤིན་ཏུ་གསལ་ལོ། །

 ལོ་རྒྱུས། 
བོད་ཀྱི་ལོ་རྒྱུས་ཆེན་པོ་ཁག་ལས། རྒྱལ་བོ་སྲོང་བཙན་གྱི་དུས་སུ། བློན་པོ་མགར་གྱིས་རྒྱལ་བཟའ་ཀོང་ཇོ་བོད་དུ་སྤྱན་འདྲེན་པ་དང་ལྷན་དུ་ཇོ་བོ་ཤཱཀྱ་མུ་ནེ་དང་བཟོ་སྣ་བཅོ་བརྒྱད་ཀྱི་དཔེ། སྨན་དཔྱད་ཆེན་མོ་དང་།རྩིས་ཀྱི་པོར་ཐང་བརྒྱད་ཅུ་རྣམས་ཀྱང་བོད་དུ་དྲངས། ཕན་ཚུན་སློབ་མ་དང་བཟོ་རྩལ་པ་མངགས་སོ་ཞེས་བྱུང་བ་དང་། ཁྲི་སྲོང་ལྡེ་བཙན་གྱིས་བསམ་ཡས་བཞེངས་སྐབས་དར་ཐང་ཆེན་མོ་གསུམ་བཞེངས་ཚུལ་བཤད་ལ། དེ་ལ་ལོ་རྒྱུས་འགའ་ཞིག་ཏུ་སི་ཐང་ཞེས་ཀྱང་འབྲི་སྣང་མོད་སྒྲ་སྒྱུར་ལ་སི་ཐང་དང་། དོན་སྒྱུར་ལ་དར་ཐང་ཞེས་བརྗོད་པ་ཡིན་པར་སྙམ།གང་ལྟར་ཡང་རྒྱལ་བོ་ཁྲི་སྲོང་ལྡེ་བཙན་གོང་དུ་བོད་ཐང་ག་བཞེངས་སྲོལ་དར་བ་ཤིན་ཏུ་གསལ་ལོ།  །

 དབྱེ་བ། 
ཐང་ག་ལ། སྐྱ་ཐང་དང་། ཚོན་རྫོགས། ཐང་ནག མཚལ་ཐང་། གསེར་ཐང་། གོས་སྐུ། གོས་སྐུ་འབུར་མ། འཚེམ་ཐང་། འཐག་ཐང་། མུ་ཏིག་གི་ཐང་ག ཕྱིས་སུ་དར་བའི་ཆུ་རིས་མ། ཕྱི་གླིང་ལུགས་ཀྱི་འབུར་ཚུགས་ཅན་སོགས་ཡོད་པ་ལས། སྐྱ་ཐང་ནི། རས་གཞི་དཀར་པོའི་སྟེང་དུ་སྐྱ་རིས་བྲིས་ཟིན་པ་དང་ཐོག་མར་ཚོན་གྱིས་གནམ་ས་དབྱེ་བར། མཐིང་དང་ཡང་ན་རམ་གྱི་ཁ་ཆུ་དྭངས་མས་ནམ་མཁའ་མདངས། དེ་ནས་སྤང་གི་ཁ་ཆུ་དྭངས་མས་ས་གཞི་མདངས། དེ་ནས་རྒྱབ་ནས་མདུན་གི་རིམ་པ་བཞིན་ཚོན་བྱུག་ལ། མདངས་ཀྱི་གཙོ་བོ་བྱས་ཤིང་བྱུག་ཚོན་སླ་ཞིང་དྭངས་བ་སྐྱ་ཐང་གི་ཁྱད་ཆོས་ཡིན། ཚོན་རྫོགས་ནི། སྐྱ་རིས་གྲུབ་ཟིན་པ་དང་མཐིང་སྐྱ་གར་སླ་རིམ་པ་གསུམ་ཡན་དུ་སྦྱོར་ནས་ནམ་མཁའ་ལ་འོག་ནས་གྱེན་དུ་རིམ་བཞིན་ཚོན་མ་སྐམ་ཙམ་དུ་རློན་མདངས་ཀྱིས་ཚོན་སྐྱ་བ་ནས་གར་བར་གར་སླའི་མཚམས་མི་མངོན་པར་བྱ། ས་གཞི་ལའང་སྤང་སེར་གྱི་སྤང་སྐྱ་སོགས་ཀྱིས་གོང་བཞིན་བྱ། བྱུག་ཚོན་སྐྱ་ཐང་ལས་གར་ཞིང་མཐུག་པས། སྣུམ་ཞིང་བཀྲག་མདགས་ཆེ་བ་ཚོན་རྫོགས་ཀྱི་ཁྱད་ཆོས་སོ། ། 

ཐང་ནག་ལ་གཉིས་ཏེ། རས་གཞིར་སྣག་ལེགས་པར་བྱུག་པའི་སྟེང་དུ་གསེར་གྱི་རི་མོ་ཉམས་དང་ལྡན་པ་བྲིས་པ་ལ། སྤྱན་ཙམ་མ་གཏོགས་པའི་རི་མོ་གཞན་ལ་ཕལ་ཆེར་ཚོན་གཞན་མེད་པ་ཞིག་དང་། ཡང་རས་གཞི་གོང་ལྟར་ལ་སྐུ་ཤ་དང་མེ་ཏོག་དཀར་དམར་སོགས་རེ་འགའ་ལ་ཚོན་སླ་ཞིང་སྙོམས་པར་བྱུག གཞན་ཐམས་ཅད་ལ་ཚོན་གྱིས་རེ་རེ་བཞིན་མདངས་ཁོ་ནས་གྲུབ་པར་བ། དེའི་སྟེང་དུ་གསེར་བཟང་པོས་བཅད་ལེགས་པར་དྲངས་ནས་གྲུབ་པ་སྟེ། ཚོན་དྭངས་ལ་གསལ་བ་ཚོན་ལྡན་གྱི་རྭ་ཤེལ་ལ་བལྟས་པ་དང་མཚུངས་པ། སྣུམ་ཞིང་བརྗིད་ཆགས་པ། བཅད་རིས་གྲིམ་ཞིང་མཉེན་པ། གོས་ཆེན་གྱི་རི་མོ་སོགས་ལ་ཞིབ་ཚགས་ཆེ་བ་རིན་ཆེན་དང་པོའི་འོད་ཀྱིས་མིག་མདོག་འཕྲོག་པ་སྟེ། གོང་གི་ཐང་ག་རིགས་གཉིས་ལས་འགྲོ་སོང་དང་དཀའ་ཚེགས་ཆེ་བས་སྔོན་གྱི་བྱ་གསུམ་གྲག་ལ་སོགས་རིན་ཐང་དང་ལྡན་པའི་ཐང་ག་ཕལ་ཆེ་བ་ནི་གོང་དུ་སྨྲས་པ་བཞིན་བྲིས་པའི་ཐང་ནག་ཡིན་པར་སྣང་། བྱ་གསུམ་གྲག་ནི། དཔྱིད་ཀའི་ཁུ་བྱུག་ཐོག་མར་གྲག་པ་ནས་ཕྱིར་ལོ་དེ་དུས་ཀྱི་བར་དུ་ལོ་ཧྲིལ་པོ་ཞིག་བྲིས་པ་ལ་བ་གཅིག་གྲག་ཅེས་བརྗོད་ཅིང་དེ་ལྟར་བརྩིས་པའི་ལོ་གཉིས་བྲིས་པ་ལ་གཉིས་གྲག་དང་། ལོ་གསུམ་བྲིས་པ་ལ་བྱ་གསུམ་གྲག་སྟེ་བྱ་གསུམ་གྲག་གི་ཐང་ག་ཞེས་པ་དེ་དོན་དུ་ཐང་ག་འདི་བཟོ་བོ་མཁས་པས་རིན་པོ་ཆེ་དུ་མས་མི་ལོ་ཧྲིལ་པོ་གསུམ་དུ་བྲིས་ནས་གྲུབ་པའི་རྟེན་འགངས་ཆེན་ཞིག་གོ་ཞེས་པའི་དོན་ནོ། ། ཐང་ནག་སྔ་མ་ནི་ཁྲོ་བོ་དང་སྲུང་མ་སོགས་བྲིས་ན་རྔམས་བརྗིད་ཆེ། ཕྱི་མ་ནི་ཞི་དྲག་གང་ཞིག་བྲིས་ཀྱང་རུང་ལ། ཞི་བའི་སྐུ་དྭངས་ཤིང་མཛེས་པ་ཁྲོ་བོའི་སྐུ་རྔམས་ཤིང་བརྗིད་པའི་ཁྱད་ཆོས་ཡོད། 

མཚལ་ཐང་ནི།  

རས་གཞི་དཀར་པོའི་སྟེང་དུ་མཚལ་ལེགས་སྙོམ་པར་བྱུགས་པའི་ཐོག་གསེར་གྱི་རི་མོ་ཐང་ནག་གི་བཅད་རིས་དང་མཚུངས་པ་བྲིས་པ་དེ་ཡིན།   

གསེར་ཐང་ལ་རྣམ་པ་མང་སྟེ། 
རིགས་ལྔ་དབུ་རྒྱན་སོགས་པ་ཏྲ་རིགས་ཀྱི་རྒྱན་ཐམས་ཅད་དང་། ན་བཟའི་གོས་ཆེན་གྱི་རི་མོ་དང་། སེང་ཁྲིའི་པ་ཏྲ་དང་། ཁང་བཟང་གི་རྒྱ་ཕིབས་སོགས་གསེར་ལས་བྱས་ཤིང་། གཞན་ཐམས་ཅད་ཚོན་ཐང་དང་མཚུངས་པ་དང་། མཚལ་ཐང་ལས་ལྡོག་སྟེ་རས་གཞིའི་སྟེང་དུ་གསེར་ལེགས་པར་བྱུག་པའི་སྟེང་། མཚལ་ལ་སོགས་རིན་པོ་ཆེའི་རིགས་ཀྱིས་རི་མོ་ཉམས་དང་ལྡན་པས་གྲུབ་པ་དང་། ནམ་མཁའ་དང་ས་གཞི། ལྗོན་ཤིང་དང་མེ་ཏོག་སོགས་ལས་གཞན་གྱི་ཚོན་ཕལ་ཆེར་གསེར་བྱུགས་པའི་སྟེང་དུ་མཚལ་གྱི་རི་མོ་བྲིས་པ་སོགས་རྒྱས་བསྡུས་དང་ཚུལ་ནི་ཡོན་བདག་སོ་སོའི་འབྱོར་བ་ལ་བསྟེན་ནས་བཞེངས་པའོ། །དེའི་ཁྱད་ཆོས་ནི། རྒྱུ་གསེར་དང་མཚལ་ལེགས་གཙང་སྤང་གཙང་མཐིང་ལ་སོགས། རིན་པོ་ཆེ་ལས་གྲུབ་པའི་བཟོ་རིགས་ཀྱི་དངོས་པོ་དཀོན་ཞིང་རིན་ཐང་ཆེ་བ་དང་། གསེར་ཐང་འབྲི་མཁན་གྱི་བཟོ་བོ་ནི་ལག་རྩལ་མཐོ་ཤོས་ཤིག་ཡིན་ངེས་པ་སྟེ་ལྷ་བཟོ་དཀྱུས་མ་ཞིག་ལ་ནི་གསེར་ཐང་འབྲིར་འཇུག་མི་སྲིད་པས། ཕལ་ཆེར་སྒྱུ་རྩལ་གྱི་ཚད་མཐོན་པོ་ལྡན་པ་དང་། གསེར་ཐང་དེ་ཉིད་ཐང་ག་མང་པོའི་གྲལ་དུ་བཤམས་ན། སྣུམ་བརྗིད་ཀྱིས་ཐང་ག་གཞན་དག་གི་བཀྲག་མདངས་ཟིལ་གྱིས་གནོན་པ་སོགས་ཀྱི་ཁྱད་ཆོས་ཡོད་དོ། །
 ཁྱབ་ཁོངས། 
བོད་ཀྱི་ཐང་ག་ཕུད་ད་དུང་བལ་ཡུལ་དང་སོག་པ། འབྲས་ལྗོངས། འབྲུག་ཡུལ་སོགས་ལ་ཡང་ཡོད།

སྨན་ཐང་ལུགས།
སྨན་ཐང་པའི་བྲིས་རྒྱུན་ནི་བོད་ཁུལ་དུ་དུས་རབས་ 15 པའི་འཇུག་དུས་སུ་དར་ཁྱབས་ཆེ་བའི་རི་མོའི་བྲིས་རྒྱུན་ཞིག་ཡིན་ལ། ལུགས་འདིའི་སྲོལ་འབྱེད་པ་སྨན་ལྷ་དོན་འགྲུབ་ནི་ལྷོ་བྲག་སྨན་ཐང་དུ་སྐུ་འཁྲུང་པས་སྨན་ཐང་ལུགས་ཞེས་ཀུན་ལ་གྲགས་ཤིང་། སྨན་ལྷ་དོན་འགྲུབ་ནི་རི་མོའི་སྒྱུ་རྩལ་ལ་བྱང་ཆུབ་པ་མ་ཟད་་་སྐུ་གཟུགས་ཀྱི་ཆ་ཚད་ཡིད་བཞིན་ནོར་བུ་ཞེས་པ་བརྩམས་ནས་རིག་པའི་གཞུང་ལུགས་དང་ལག་ལེན་གཉིས་ཟུང་དུ་འབྲེལ་བའི་ལུགས་སྲོལ་བསྐྱངས། བྲིས་རྒྱུན་འདིའི་ཁྱད་ཆོས་གཙོ་བོ་ནི་སྐུ་གཟུགས་ཀྱི་ཐིག་ཚད་ནན་ལ་ཐིག་རིས་ཞིབ་ཅིང་ཉམས་འགྱུར་དོད་པ་དང་། ཚན་སྣ་ཕུན་སུམ་ཚོགས་ཤིང་གསལ་ཆ་ཆེ་ལ་ཡིད་གར་འོང་བ་ཞིག་ཡིན། དུས་རབས་ 17 པའི་ནང་གཙང་ཁུལ་གྱི་ལྷ་བཟོ་གྲགས་ཅན་ཆོས་དབྱིངས་རྒྱ་མཚོས་སྨན་ཐང་བྲིས་རྒྱུན་རྙིང་པ་ཤུལ་འཛིན་དང་ལེན་ཆ་སོར་བཞག་ཐོག་ཁྱད་ཆོས་མི་འདྲ་བའི་སྨན་ལུགས་བྲིས་རྒྱུན་གསར་པ་སྲོལ་གཏོད་མཛད་ཡོད།

ཀརྨ་སྒར་བྲིས་ལུགས།
ཀརྨ་སྒར་བྲིས་ལུགས་ཀྱི་བྲིས་རྒྱུན་འདི་ནི་དུས་རབས་ 16 པའི་སྨད་ཆར་བྱུང་ཞིང་དུང་རབས་ 17 པའི་རྗེས་ནས་དར་རྒྱས་བྱུང་བ་དང་། ཆབ་མདོ་སོགས་ཁམས་ཁུལ་གཙོ་བྱས་ནས་དར་བ་ཡིན། སྲོལ་འབྱེད་མཁན་ནམས་མཁའ་བཀྲིས་ཀྱིས་སྨན་ལུགས་ཀྱི་ལྷ་ཚུགས་གཞི་རྩའི་ཐོག་རྒྱ་གར་ཤར་ལིའི་སྐུ་བརྙན་གྱི་ཁྱད་ཆོས་འགའ་ཞིག་གིས་ཟུར་བརྒྱན་སོགས་ཀྱིན་ཐབས་རྩལ་ལ་བརྟེན་ནས་གསར་དུ་བཏོན་པའི་རི་མོའི་བྲིས་རྒྱུན་ཞིག་དང་། རྗེས་སུ་ཆོས་བཀྲ་ཤིས་དང་། ཀར་ཤོད་ཀརྨ་བཀྲིས། ཀརྨ་ཆོས་དབྱིངས་རྡོ་རྗེ་སོགས་ཀྱིས་རྒྱ་ཆེར་སྤེལ་བ་ཡིན། སྒར་བྲིས་ཀྱི་ཁྱད་ཆོས་གཙོ་བོ་ནི་སྐུ་ཉམས་མཚར་ཞིང་ན་བཟའི་ལྷུག་ཆ་མཛེས་ལ་བཅད་མདངས་ཟུང་དུ་འབྲེལ་བ། རྒྱབ་ལྗོངས་སུ་རྒྱལ་སྲོལ་ཞིབ་བྲིས་རི་མོའི་ཡུལ་ལྗོངས་འབྲི་ཐབས་ལ་སོ་སོའི་ཁྱད་ཆོས་ལྡན་པའི་ཚོན་མདངས་སྤེལ་བ། ཚོན་མདངས་སྲབ་ཅིང་འཇམ་ལ་བཅད་དང་གསེར་རིས་ཀྱི་བཅད་ཁ་ཕྲ་བ་བཅས་ཀྱིས་མི་རྣམས་ལ་མཚར་སྣང་དང་མཛེས་ཉམས་ཕུན་སུམ་ཚོགས་པ་ཞིག་སྟེར།

བལ་བོའི་ལུགས།
སྤྱི་ལོ་དུས་རབས་ 7 པའི་སྔ་གཞུག་ཏུ་ནང་བསྟན་དར་འགོ་ཚུགས་པ་དང་ཆབས་ཅིག་བོད་ཁུལ་དུ་གཙུག་ལག་ཁང་དང་དགོན་སྡེ་ཁག་བཞེངས་ལ། སྐབས་དེར་དགོན་སྡེའི་ནང་གི་སྡེབས་རིས་དང་འཇིམ་བཟོ་བརྐོས་དཀྲོལ་སོགས་ཕལ་ཆེར་བལ་པོ་དང་རྒྱལ་ནང་གི་བཟོ་བས་བཟོས་པ་དང་། ཕྱིས་སུ་དེ་ལ་ལད་མོ་བྱས་ནས་བྱུང་བའི་བྲིས་རྒྱུན་བཅས་ལ་བལ་པོའི་བྲིས་རྒྱུན་ཞེས་གྲགས། བལ་པོའི་བྲིས་རྒྱུན་གྱི་ཉམས་འགྱུར་དང་ཁྱད་ཆོས་གཙི་བོ་ནི་དབུས་ཀྱི་དྲ་མིག་ཆེན་པོའི་ནང་གཙོ་ལྷ་དང་མཐའ་འཁོར་རྣམས་སུ་དྲ་མིག་ཆུང་ངུ་མང་པོའི་ལྷ་མགྲོན་རྣམས་འཁོད་ཡོད། ཐིག་རིས་སྟབས་བདེ་ཞིང་བྲིས་ཚུགས་ཐད་འགྱིང་ཉམས་མཉེན་ཆ་དེ་ཙམ་མེད་པ། གོས་གཡོག་སྲབ་ཅིང་སྟབས་བདེ་ཅན། རྒྱན་ཆན་རྣམས་ལེབ་རྫོབ་ལྗིད་ཆ་ཅན་གྱི་ཚོར་སྣང་ཡོད་ལ་གཞི་ཚོན་མཐིང་ངམ་མཚལ་གྱི་ཐོག་རི་མོ་གསལ་ལ་མི་གསལ་བ་མང་པོ་བྲིས་ཡོད་པ་ཞིག་ཡིན།

བྱིའུ་སྒང་པའི་ལུགས།
བྱིའུ་སྒང་པའི་བྲིས་རྒྱུན་ནི་དུས་རབས་ 13 པའི་ནང་གི་ལྷ་བྲིས་སྐད་གྲགས་ཅན་ཡར་སྟོད་བྱིའུ་སྒང་པས་གསར་གཏོད་གནང་བའི་རང་ལུགས་བྲིས་རྒྱུན་རི་མོ་ཞིག་ཡིན་ལ་གཙོ་བོ་དབུས་གཙང་ཁུལ་དུ་དར་ཁྱབ་ཆེ། བྲིས་རྒྱུན་འདིའི་ཁྱད་ཆོས་གཙོ་བོ་ནི་བལ་པོའི་བྲིས་རྒྱུན་གྱི་ལེགས་ཆ་སོར་བཞག་ཐོག་ཁྲོ་བོ་སྐུ་རྣམས་སྦོམ་ཞིང་ཐུང་བ་དང་། ལྟོ་བ་འབུར་བ། མི་སྣ་རྣམས་རང་བཞིན་གྱི་ཉམས་འགྱུར་ལྡན་ལ་རྒྱན་རིས་ཞིབ་ཅིང་ཕྲ་བ་དང་། རྒྱན་གོས་ཕུན་སུམ་ཚོགས་པར་བྲིས་ཡོད་པའོ། འདི་ལས་རང་མི་རིགས་ཀྱི་སྒྱུ་རྩལ་རྣམ་དཔྱོད་དང་བསམ་པའི་འཚོ་བ་མཚོན་པའི་ཉམས་འགྱུར་བསྟན་ཡོད།།

མཁྱེན་བརྩེ་ལུགས
མཁྱེན་བརྩེ་ལུགས་ཀྱི་བྲིས་རྒྱུན་ནི་དུས་རབས་ 15 བའི་དུས་འགོར་གོང་དཀར་སྒང་སྟོད་པ་མཁྱེན་བརྩེ་ཆེན་མོས་གསར་གཏོད་གནང་བའི་རི་མོའི་ལུགས་ཞིག་ཡིན་ལ། གཙོ་བོ་ལྷོ་ཁ་དང་གཙང་ཁུལ་དུ་དར་ཁྱབ་ཆེ་ལ། གོང་དཀར་རྡོ་རྗེ་གདན་གྱི་ལྡེབས་རིས་ཁག་ཅིག་ཁོང་གི་ཕྱག་བཟོ་ཡིན་པར་གྲགས། བྲིས་རྒྱུན་འདིའི་ཁྱད་ཆོས་གཙོ་བོ་ནི་བྱིའུ་སྒང་པའི་ལུགས་ཀྱི་ལྷ་སྐུའི་བཀོད་སྟངས་སོར་བཞག་ཐོག་ལྷ་སྐུའི་བྲིས་ཚུགས་དང་བཞིན་གྱི་རྣམ་འགྱུར་རང་གི་དམིགས་བསལ་ཁྱད་ཆོས་གསར་དུ་བསྣན་ཏེ་བཟོ་རྒྱུན་མི་འདྲ་བ་ཞིག་མཛད་ལ། ཁྲོ་བོ་དང་དཀྱིལ་འཁོར་སོགས་བྲིས་པར་ཉམས་རྩལ་གཞན་ལས་ཁྱད་དུ་ཐོན་ཞིང་། བརྗོད་བྱའི་ཉམས་གསལ་དོད་ཅིང་བརྗིད་ཆགས་ཡིད་གར་འོང་བ། སྐུའི་འགྱིང་སྟབས་དང་རྣམ་འགྱུར་མཛེས་ཤིང་སྟངས་སྟབས་བདེ་ཞིང་འཁྱུག་པ། ཚོན་མདངས་གསལ་ཁ་ཐོན་ཞིང་ཚགས་ཞིབ་པ། རྒྱན་རིས་འདྲ་མིན་སྣ་ཚོགས་ཤིང་མཇལ་བ་ཙམ་གྱིས་ངོ་མཚར་བའི་སྣང་བ་སྟེར། །

www.kalsangdawa.com
Category:བོད་ཀྱི་སྒྱུ་རྩལ།